สวัสดีครับ ในบทนี้ผมจะพูดถึงเรื่อง การไปกินข้าวสังสรรค์นอกบ้านกับเพื่อน ๆ นะครับ ปกติผมกินข้าวที่บ้านนะครับ แม่เป็นคนทำกับข้าวให้ ข้อดีของการกินข้าวที่บ้านก็คือ มันจะสะอาดแล้วก็ประหยัดนะครับ ก็คือ ในจำนวนเงินเท่ากันเนี่ย การกินข้าวที่บ้านจะได้เยอะกว่า แล้วก็ถูกกว่า เพราะว่าเราซื้อวัตถุดิบมาทำกินเอง มันจะได้ปริมาณมาก แล้วเรามั่นใจว่า อาหารที่เราทำนั้นน่ะ สะอาดมาก ๆ เพราะว่าเราทำเองกับมือ แต่ว่าการกินข้าวที่บ้านทุกวันเนี่ย มันก็จำเจใช่ไหมครับ คือกินไปมันก็เบื่อบ้างอะ เพราะว่าเมนูต่าง ๆ มันไม่ได้หลากหลายเหมือนกับการไปสั่งร้านอาหาร ดังนั้นบางครั้ง ผมเลยไปกินข้าวนอกบ้าน เพื่อเป็นการเปลี่ยนบรรยากาศ แต่ว่าก่อนที่ผมจะไปกินข้าวนอกบ้านเนี่ย ผมต้องบอกแม่ก่อนว่า วันนี้ผมจะไม่กินข้าวที่บ้านนะ ผมจะไปทานกับเพื่อนนอกบ้าน เพราะถ้าเกิดเราไม่บอกเนี่ย แม่ก็จะไม่รู้ แม่ก็จะทำเผื่อเราไว้ กับข้าวมันก็จะเยอะ ทีนี้ก็จะกินกันไม่หมด และมันก็จะเหลือ เสียดายของ หลังจากที่ผมบอกแม่ว่า ผมจะไปกินข้าวนอกบ้าน ผมก็จะโทรหาเพื่อน เพื่อนัดกันว่าจะไปกินกันที่ร้านไหน เมื่อไม่นานมานี้ ผมกับเพื่อนไปทานอาหารกันที่ร้านเนื้อย่างเกาหลีนะครับ ซึ่งร้านเนื้อย่างเกาหลีเนี่ย เขาจะมีรายการเนื้อต่าง ๆ มาให้เราเลือกเยอะแยะมากมายเลยนะครับ ซึ่งราคาต่อจานเนี่ย ก็สิบเก้าบาทนะครับ ถ้าเกิดว่าเนื้อเป็นเนื้อที่ดีหน่อย ราคาก็จะสูงขึ้นเป็นจานละยีบเก้าบาท สามสิบเก้าบาท พอผมไปถึงที่ร้านแล้ว ก็จะมีพนักงานออกมาต้อนรับนะครับ เขาจะถามเราว่าเรามากันกี่คน ผมก็บอกว่ามากันสามคน จากนั้นเขาก็จะเชิญเราไปนั่งที่โต๊ะสำหรับสามคน ปกติผมชอบนั่งโต๊ะติดกับทีวีนะครับ เพราะว่าเวลาเขาถ่ายทอดบอลเนี่ย ผมจะได้ดูบอลได้ คือผมชอบดูบอลนะ หลังจากที่ผมนั่งที่โต๊ะปุ๊บ พนักงานเขาก็จะเอาพวกตะเกียบ ถ้วย ช้อนต่าง ๆ เนี่ย มาเสิร์ฟเราตามจำนวนคน จากนั้นเขาก็จะถามเราว่า เราจะรับน้ำอะไรดี มันก็จะมีน้ำเปล่า น้ำอัดลม เบียร์ เครื่องดื่มต่าง ๆ ผมก็..ปกติชอบสั่งน้ำโค้กนะครับ ผมก็สั่งโค้กมาหนึ่งขวด จากนั้นพนักงานก็จะถามเราว่า จะรับน้ำซุปอะไรดี มีให้เลือกหลายแบบ มีซุปต้มยำ ซุปธรรมดา ซุปเห็ด ซุปมิโซะของญี่ปุ่น เขาให้เราเลือกได้สองแบบนะครับ ผมก็เลือกต้มยำกับซุปมิโซะ เพราะว่ามันอร่อยที่สุดแล้ว จากนั้นผมก็จะเอารายการเมนูเนี่ย ไปให้เพื่อนเช็คว่าอยากจะกินอะไรกัน คือปกติเนี่ย ผมขี้เกียจอ่านไง มันเยอะ..เมนูอะ ผมตาลาย ผมก็เลยโยนให้เพื่อนสั่งเอา ในเมนูมันก็จะมีหลายอย่างให้เราเลือกกินนะครับ มันก็จะแบ่งเป็นหมวดต่าง ๆ เอาไว้ เช่นหมวดเนื้อ ก็จะมีเนื้อหมู เนื้อวัว เนื้อไก่ แล้วก็อาหารทะเล เช่น กุ้ง ปลาหมึก หอยต่าง ๆ แล้วในหมวดเนื้อเนี่ย มันก็จะมีเนื้อธรรมดา กับเนื้อเกรดดี ที่ในเมืองไทยเรียกว่า เนื้อโคขุนนะครับ เนื้อโคขุนเป็นเนื้อที่นุ่ม อร่อยมาก ๆ เป็นเนื้อที่คนหลาย ๆ คนนิยมสั่ง เพราะว่ารสชาติมันนี้ คือแบบ..สุดยอดมากอะ เวลาย่างลงไป แล้วก็กินเนี่ยเหมือนกับเนื้อมันละลายในปากอะ รสชาติดีมาก ๆ เลย แต่ว่าราคามันแพงนะครับ คืออย่างอื่นเนี่ย มันจานละสิบเก้าบาท แต่ว่าเนื้อโคขุนเนี่ย มันจะราคาสามสิบเก้าบาท ห้าสิบเก้าบาท คือราคามันจะแพงกว่าเพื่อนเลย นอกเหนือจากนี้ ก็จะเป็นพวกผักนะครับ ผักกาด ผักบุ้ง แล้วก็พวกเห็ดนะครับ เห็ดโคน เห็ดนางฟ้า แล้วก็จะมีลูกชิ้นนะครับ ลูกชิ้นปลา ลูกชิ้นหมู ลูกชิ้นเนื้อ แล้วก็มีพวกเส้นด้วย เส้นมาม่า เส้นหมี่หยก วุ้นเส้น อะไรประมาณนี้นะครับ เวลาที่เราสั่งกันเนี่ย เราจะเน้นไปทางเนื้อนะครับ อาจจะเป็นพวกเนื้อหมู แล้วก็เนื้อวัว แต่ที่แน่นอนเลยก็ต้องมีเนื้อโคขุนนะครับ เพราะว่ามันอร่อยมาก ๆ นอกนั้น เราก็จะสั่งผักกันนะครับ ก็จะมีพวกผักกาด ใบใหญ่ ๆ เอาไว้ห่อเนื้อนะครับ แล้วก็มีพวกเห็ด ที่ร้านนี้เขาจะแบ่งเป็นสองเตานะครับ จะมีเตาย่างกับเตาต้ม ผมจะเอาเตาต้มเนี่ย เอาไว้ต้มผักแล้วก็ต้มเห็ด ส่วนเตาย่างเนี่ย เอาไว้ย่างเนื้อ เขาจะมีกระทะแบน ๆ มาให้นะครับ แล้วก็จะทา มาการีน ใช้แทนน้ำมันนะครับ ที่ร้านนี้ เขาจะมีน้ำจิ้มอยู่สองแบบนะครับ คือน้ำจิ้มสุกี้กับน้ำจิ้มซีฟู้ดนะครับ น้ำจิ้มสุกี้เอาไว้กินกับเนื้อ ส่วนน้ำจิ้มซีฟู้ดเอาไว้กินกับอาหารทะเลนะครับ พออาหารทั้งหมดมาครบแล้ว ผมแล้วก็เพื่อน ๆ ก็จะละเลงกินกันแบบเอร็ดอร่อยเลยนะครับ เอาเนื้อมาย่าง เอาผักลงไปต้ม พอเนื้อสุก ผักสุก ก็เอาผักมาห่อเนื้อ แล้วก็จิ้มน้ำจิ้ม เข้าปากอร่อยมาก กินกันแบบไม่ยั้งนะครับ จนกว่าจะอิ่มอะ สั่งมาเรื่อย ๆ เนื้อหมดก็สั่งเพิ่ม ผักหมดก็สั่งเพิ่ม น้ำซุปหมด เรียกพนักงานมาเติมน้ำซุป ถ้าเกิดน้ำจิ้มหมดก็ลุกไปเอาเองนะครับ เราใช้เวลาในการกินประมาณสองสามชั่วโมงนะครับ ก็..ถ้าเกิดว่ามีบอลก็จะนั่งนานหน่อย คือ..ใช้เวลาในการดูบอลไปด้วย พอเรากินเสร็จปุ๊บ เราก็จะเรียกพนักงานมาเช็คบิลนะครับ ราคาอาหารทั้งหมดก็ประมาณ สี่ห้าร้อยนะครับ หารกันสามคนก็จะตกคนละร้อยกว่าบาทนะครับ เวลาจ่ายเงินก็ต้องมีการให้ทิปพนักงานด้วยนะครับ เป็นค่าบริการ แต่ถ้าเกิดว่าร้านไหนบริการแย่จริง ๆ ผมก็ไม่ให้นะ